להיות איתה

עונה 1

ונסה מימון, חברתו של עמוס דהרי זה 9 שנים ושבועיים להוטה להינשא לו, אך הוא נרתע מכך. היא מציעה לו נישואים במסעדה יוקרתית, בנוכחות קהל הסועדים, אך הוא מסרב, והיא נוטשת את המסעדה בזעם. כשעמוס הולך לשירותים הוא פוגש שם את נועה הולנדר. כאשר עמוס הולך לדרכו, מציעה לו נועה טרמפ במכונית שבה נסעה עם חברותיה וסוכנה. החבורה ממשיכה לבלות יחד, ועמוס מותח ביקורת על התנהגותה של נועה. בני משפחתו של עמוס, ובמיוחד אחיו הצעיר אסף, מתלהבים מהקשר שנוצר בין עמוס לנועה. נועה עורכת מסיבת בריכה בבית הוריה, ומזמינה גם את עמוס, שעקב תאונה נתלה לשעות ארוכות על מתקן בנג'י שהוקם כדי לשעשע את באי המסיבה. נועה מזמינה את עמוס להצטרף אליה לנסיעה ללונדון, שבה היא מקבלת תפקיד בסרט הוליוודי. עמוס מסייע לה להיפטר מבנו של מפיק הסרט, המצפה ממנה לשכב אתו בתמורה לזכייתה בתפקיד. עמוס נשאר לישון בחדר המלון של נועה, והיא מנשקת אותו. בשיחה בטלפון עם אימו של עמוס, נועה מזמינה עצמה לארוחת יום שישי אצל הוריו של עמוס. הדבר מביך את עמוס, שסיפר לנועה שהוא גר בתל אביב, ומבין שכעת יאלץ לגלות לה שהוא גר בבת ים בבית הוריו. אסף, אחיו של עמוס, מעריץ את נועה.
צביקה, הסוכן של נועה, חושב שעמוס לא מתאים לנועה מבחינת תדמיתה ורוצה שנועה תיפרד ממנו ותחזור לפיט, בן זוגה לשעבר. הוא מנסה לשכנע את עמוס להתרחק מנועה בכך שהוא טוען בפניו כי היא רק רוצה להשתעשע בו, כחלק ממשבר הפרידה.

עונה 2

עמוס עזב את בית הוריו ועבר לגור בווילה של נועה. למרות זאת, הוא ממשיך לעבוד במאפייה. במהלך מסיבת הפתעה שארגנה לעמוס, נועה מציעה לו נישואין מול כל המוזמנים, הצעה לה השיב בחיוב. אביה של נועה, טייקון המלונאות גדעון הולנדר, שב לחייה לאחר עשר שנים של נתק. חברתו לשעבר של עמוס, ונסה, מתארסת לפקח חנייה בשם פיש, ומנסה לפתח קריירה בתוך סוכנת שחקנים. היא מייצגת את בת דודתה, דפנה.
אחיו של עמוס, אסף, חוזר מטיול בספרד עם בת זוג ספרדייה בשם בלנקה. משפחת דהרי מתקשה לקבל אותה מכיוון שהיא אינה יהודיה.
אסף משתכר ושוכב עם ונסה. בלנקה מגלה שאסף שכב עם ונסה ומתעמתת איתה. בזמן שנועה מתכננת את חתונתה עם חברותיה, נועה בלי שים לב אומרת דברים גזעניים על מזרחיים, ומישהו מצלם אותה בטלפון הנייד שלו. במהלך ראיון בטלוויזיה, מפתיע המנחה את נועה ומקרין את הסרטון הגזעני. עמוס עוזב אותה באמצע הראיון, וגם בני המשפחה שלו נפגעים ממנה עד עמקי נשמתם. אחרי שנועה מתנצלת בפניהם הם סולחים לה. במקביל מתקרב גדעון לעמוס ומשכנע אותו שהוא רק לטובתו ולטובת נועה, ואין לו שום כוונה להרוס להם את החתונה. במקום זאת, היא נהרסת על ידי יאיר ועדן שמצליחים לפתות את בני הזוג כל אחד כשהם בארצות נפרדות. נועה ועמוס חוזרים מחו"ל וצביקה, שראה שעמוס נענה לניסיון הפיתוי של עדן בחיוב, אומר לעמוס שאם לא יספר לנועה ששכב עם עדן, הוא יספר לה. גדעון מפטר את עדן לאחר שפיתתה את עמוס, מפני שביקש ממנה לא להתערב בזוגיותם של עמוס ונועה. נועה מגלה מעדן שעמוס היה איתה, וזורקת אותו מביתה. נועה אומרת לעדן שהיא מוכרת לה, ולאחר מכן מעדכן גילי הגנן את צביקה על כך שאין מידע קודם על עדן. נועה מפטרת את צביקה, הסוכן שלה, אחרי שלא נקט פעולה כשעמוס ועדן היו יחד. עדן מתארחת אצל יאיר ובהמשך מתגלה כי היא בעצם אחותו העונה לשם דניאלה אלטמן. בנוסף מתגלה כי הם תכננו זמן רב לפגוע בגדעון ולגרום לנועה לשכב עם יאיר. נועה מודיעה לעמוס כי יש לו זמן קצוב לאסוף את דבריו, ועמוס מתעמת עם צביקה האוסף את דבריו גם כן. עמוס, גילי וצביקה מגלים כי דניאלה (עדן) ויאיר הם אחים. נועה נמצאת עם יאיר בווילה בצפון, שבה בילה גדעון עם אימו של יאיר, והם מתנשקים וישנים יחד. כשעמוס מתקשר לנועה כדי לעדכן אותה, יאיר מקבל את השיחה. כשנועה שואלת את יאיר מי התקשר, הוא עונה לה שזאת הייתה אחותו, והיא שואלת אותו מתי תפגוש אותה. הוא עונה לה: "בהזדמנות". עדן (דניאלה) חושפת בפני גדעון את הקשר שלה עם יאיר, וגדעון מתמוטט. בסופו של דבר מספר יאיר את האמת לנועה, והיא עוזבת אותו בזעם. שרשרת אירועים במרכזה חתונה בהפתעה שארגן עמוס במטרה להפתיע את נועה ולהינשא לה, נגמרת בכך שנועה ועמוס מתחתנים, וככל הנראה נדרסים בידי דניאלה.

הצלחת הפורמט

באפריל 2016 הסדרה נמכרה לערוץ 4 הבריטי והחל מ-23 באוגוסט 2016 הסדרה משודרת, בשם "היפה והאופה" (מאנגלית: Beauty and the Baker). הסדרה משודרת עם פרקיה המקוריים בעברית בצירוף כתוביות באנגלית.
ב-20 ביוני 2017 דווח כי הסדרה נמכרה לאמזון וכי תשודר במעל 200 מדינות ברחבי העולם בגרסתה המקורית בצירוף כתוביות שונות.
ב-11 במאי 2019, פורסם שהסדרה תזכה לגרסה משל עצמה ותשודר הערוץ ABC ותקרא "The Baker & The Beauty". את הגרסה יביים דייוויד פרנקל ויכתוב דין ג'ורגריס והיא תתרחש במיאמי.